কেন্দ্রের বিরুদ্ধে ‘আঘাত’ হানতে সেই রোজভ্যালি অস্ত্রেই শান দিচ্ছেন মুখ্যমন্ত্রী মমতা বন্দ্যোপাধ্যায়। সূত্রের খবর, রোজভ্যালি-কাণ্ডে নতুন করে তদন্ত শুরু করতে পারে রাজ্য।
তৃণমূলের দুই সাংসদ তাপস পাল ও সুদীপ বন্দ্যোপাধ্যায়কে রোজভ্যালি মামলায় ইতিমধ্যে গ্রেফতার করেছে সিবিআই। মমতার অভিযোগ, বিজেপি-সিপিএমের বেশ কয়েকজন নেতা-মন্ত্রী ওই কেলেঙ্কারিতে জড়িত থাকলেও তাঁদের ছাড় দিয়ে সিবিআই শুধুমাত্র তৃণমূলের বিরুদ্ধে ষড়যন্ত্র করছে। এবার তাই ওই প্রতারণার ঘটনায় অন্য রাজনৈতিক দলের নেতা-নেত্রীদের ‘যোগ’ রয়েছে কি না, তা রাজ্য খতিয়ে দেখতে চায়। 
মঙ্গলবার সুদীপের গ্রেফতারি প্রসঙ্গে মমতা বলেছিলেন, ‘‘গ্রেফতার আমরাও পাল্টা করতে পারি। আমাদের হাতেও সরকার রয়েছে।’’ আর কাকতলীয়ভাবে, বুধবারই রোজভ্যালি-কাণ্ডে নতুন কোনও অভিযোগের ভিত্তিতে তদন্ত শুরুর প্রস্তুতি শুরু করেছে কলকাতা পুলিশ। সূত্রের খবর, শহরের কোনও থানায় নতুন কোনও মামলা দায়ের করে ওই তদন্ত শুরু করা যায় কি না, তার চিন্তাভাবনা চলছে। কলকাতা পুলিশ তদন্ত শুরু করলে সিআইডির আধিকারিকেরা সেই তদন্ত প্রক্রিয়ার সঙ্গে যুক্ত হতে পারেন। পাশাপাশি, নতুন অভিযোগের পরিবর্তে গড়িয়াহাট ও সার্ভে পার্ক থানার পুরনো দু’টি মামলার তদন্ত নতুন করে শুরু করা যায় কি না, তা-ও চিন্তাভাবনার মধ্যে রয়েছে। বিষয়টি নিয়ে সরকারি আইনজীবীদের পরামর্শ চেয়েছে পুলিশ।
তাপসের গ্রেফতারের পরেই কোন কোন আদালতে রোজভ্যালির বিরুদ্ধে চলা মামলাগুলি কী অবস্থায় রয়েছে, সে সম্পর্কে সিআইডি খোঁজ নিতে শুরু করে। বর্তমানে রোজভ্যালি-কাণ্ডে এনফোর্সমেন্ট ডিরেক্টরেটের পাশাপাশি গ়়ড়িয়াহাট থানা, সার্ভে পার্ক থানার পুলিশও পৃথকভাবে তদন্ত করছে। এছাড়াও বর্ধমানের গলসি-সহ বেশ কয়েকটি থানাও তদন্ত চালাচ্ছে।
আইনজীবীদের একাংশের মতে, সিবিআইয়ের পাশাপাশি নতুন কোনও অভিযোগের ভিত্তিতে পুলিশি তদন্তে কোনও আইনি বাধা নেই।